text: Ni personer anholdt for slagsmål og gadeuorden 
  02 december 2017 kl. 05.27
  Den første store julefrokostdag skabte uroligheder i Kolding. Ni personer blev anholdt for gadeuorden og slagsmål. 
  Massive politistyrker var natten til lørdag til stede på Klostergade og Jernbanegade i Kolding. Cirka 100 mennesker var samlet, og det skabte en del uorden i nattelivet. 
  - Der var nogle udefrakommende, der kørte stemningen op. Der blev startet slagsmål, og der var generelt en del uroligheder, siger Jørn Bystrup, vagtchef ved Sydøstjyllands Politi, til TV SYD. 
  Ni unge blev anholdt for at starte slagsmål og skabe urolighederne. 
  Ellers melder Sydøstjyllands Politi om, at de har haft en usædvanlig stille aften, selvom mange var til julefrokoster. 
  Ved Syd- og Sønderjyllands Politi er det samme billede. Her fortæller vagtchefen også, at de har haft forbavsende lidt at lave, i forhold til der har været mange julefrokostarrangementer.
  